ഇക്വഡോര് ജയിലില് മയക്കുമരുന്ന് സംഘങ്ങള് തമ്മിലുള്ള ഏറ്റുമുട്ടലില് 116 പേര് കൊല്ലപ്പെട്ടു ക്വിറ്റോ: ഇക്വഡോറിലെ ജയിലില് മയക്കുമരുന്ന് സംഘങ്ങല് തമ്മിലുണ്ടായ ഏറ്റുമുട്ടലില് 116 തടവുകാര് കൊല്ലപ്പെട്ടു. ഇതില് അഞ്ച് പേരുടെ തലയറുത്ത നിലയിലാണ് കണ്ടെത്തിയത്. ലാറ്റിനമേരിക്കന് രാജ്യമായ ഇക്വഡോറിന്റെ ചരിത്രത്തിലെ ഏറ്റവും മോശമായ ജയില് സംഘര്ഷമാണിതെന്ന് അധികൃതര് പ്രതികരിച്ചു.അന്തര്ദേശീയ മയക്കുമരുന്ന് സംഘങ്ങളുമായി ബന്ധമുള്ള തടവുകാരെയാണ് ജയിലില് പാര്പ്പിച്ചിരിക്കുന്നത്. ജയിലില് ആധിപത്യം നേടുന്നതിന്റെ ഭാഗമായാണ് ഇരുവിഭാഗങ്ങളും തമ്മില് സംഘര്ഷമുണ്ടായത്. കലാപം ആസൂത്രിതമാണോ എന്ന കാര്യത്തിലും അന്വേഷണം നടക്കും. ഇക്വഡോറില് ഇപ്പോള് പ്രവര്ത്തിക്കുന്ന മെക്സിക്കന് മയക്കുമരുന്ന് കടത്ത് സംഘങ്ങളാണ് ആക്രമണത്തിന് തുടക്കമിട്ടതെന്നാണ് പ്രാദേശിക മാധ്യമങ്ങള് റിപ്പോര്ട്ട് ചെയ്യുന്നത്. ജയിലിലെ സ്ഥിതി ഭയാനകമാണെന്ന് ജയില് സര്വീസ് ഡയറക്ടര് ബൊളിവര് ഗാര്സണ് പറയുന്നു.ഗ്വായാക്വില് നഗരത്തിലെ ജയിലില് ചൊവ്വാഴ്ചയാണ് സംഘര്ഷം തുടങ്ങിയത്. ഇരുവിഭാഗം തടവുകാര് തമ്മില് ഏറ്റുമുട്ടി. ഭൂരിഭാഗം പേരും വെടിയേറ്റാണ് കൊല്ലപ്പെട്ടത് എങ്കിലും ബോംബും കത്തിയും യഥേഷ്ടം ഉപയോഗിച്ചതായി റിപ്പോര്ട്ടുണ്ട്. ഏറ്റുമുട്ടലില് 80 തടവുകാര്ക്ക് പരിക്കേറ്റിട്ടുണ്ട്. നാനൂറോളും പോലീസുകാരും സൈന്യവും ചേര്ന്നു ജയിലിന്റെ നിയന്ത്രണം ഏറ്റെടുത്തു. തടവുകാര് ഗ്രനേഡുകള് എറിഞ്ഞതായി പോലീസ് കമാന്ഡര് ഫസ്റ്റോ ബ്യുണാനോ പറഞ്ഞു.സോഷ്യല് മീഡിയയില് പ്രചരിക്കുന്ന ദൃശ്യങ്ങളില് ജയില്മുറ്റത്ത് നിരവധി മൃതശരീരങ്ങള് തലങ്ങും വിലങ്ങും ചിതറികിടക്കുന്നത് കാണാം. ജയിലിലെ പൈപ്പുകളില് പോലും മൃതദേഹങ്ങള് ഉണ്ടെന്ന് പോലീസ് കമാന്ഡര് ഫസ്റ്റോ ബ്യുണാനോ പറഞ്ഞു.